Bjørn Olav Edvardsen

Bjørn Olav Edvardsen (født 12. juli 1982 i Porsgrunn) er en norsk sanger, låtskriver, skuespiller og stemmeskuespiller. Han vokste opp på Tromøy utenfor Arendal, men har sterk tilknytning til Telemark med far fra Bamble og mor fra Kragerø.

Liv og virke

Sang 
I oppveksten fikk han undervisning i klassisk sang. Han ble kjent for allmennheten i 2005 da han ble finalist i den den tredje sesongen av Idol i Norge. Dette er den mest sette sesongen noensinne, med 1.5 millioner seere på finalen og med nesten 80 000 solgte album. Samme år gjorde Edvardsen flere konserter for Euronics og var gjesteartist på Idols sommerturné i Kristiansand. Han holdt mange konserter både lokalt og nasjonalt, blant annet på Norway Cup og VG-Lista Topp 20 på Rådhusplassen i Oslo. 

I 2011 kom han på tredjeplass i Det store korslaget på TV2 som en del av Team Erik og Kriss. Han opptrådte også sammen med Erik og Kriss på God Morgen Norge på TV2. Sangen de fremførte, Etter regnet, solgte til gull samme år. Edvardsen har også vært med på The Voice Norge to ganger, i 2012 og så i 2015 på Team Hanne Sørvaag.

Bjørn Olav Edvardsen har også medvirket på mange julekonserter landet rundt. Han var Sissel Kyrkjebøs duettpartner på julekonserten «Sissels Jul» på Kilden Teater- og konserthus i Kristiansand i 2015, hadde juleshowet  «We love the 80's» med Samantha Fox på Klubben i Tønsberg i 2016, og opptrådte med England Brooks på Stormen konserthus i Bodø i 2019.

Våren 2020 slapp Bjørn Olav Edvardsen singelen «Stronger». Denne ble skrevet i samarbeid med tidligere Karpe-produsent Harald Austad (aka Supervillain).

19. juni 2020 slapp Bjørn Olav nok en singel. «Gimme x 4» er nok et samarbeid med produsent Thomas Wang.

I desember 2020 medvirket Edvardsen på julekonserten "Mens vi venter" sammen med Marianne Pentha og Øyvind Boye Løvold i Skøyen kirke.

Musikalsk samarbeid 
Edvardsen startet først i 2019 å skrive låter for og med andre artister og låtskrivere. Han har siden da deltatt på flere låtskrivercamper. Siste samarbeidet var med Ben Adams (A1), Erika Dahlen og Morten Franck på låten "I Can`t Escape", som er debut-låten til artisten IMERIKA. IMERIKA vant delfinale fem, og kom dermed til finalen i Melodi Grand Prix  2021 på NRK (Norges kvalifisering for deltakelse i Eurovision Song Contest 2021). 

Januar 2021 var han også låtskriver på låten "Willy Wonka" med artisten Ehle.

Han jobber også aktivt med låtskriving rettet mot det asiatiske musikkmarkedet.

Stemmeskuespiller 

Edvardsen har hatt flere roller som stemmeskuespiller både innen film, reklame, TV-serier og barne-TV. 

Høsten 2020 hadde han den norske stemmen til den første homofile hovedkarakteren i en Disney Pixar film noensinne, noe som fikk oppmerksomhet og skapte overskrifter i mange aviser. Filmen har også blitt omtalt både i New York Times og L.A. Times, og blir beskrevet som banebrytende tross sin enkle form.  Edvardsen var også gjest på God Morgen Norge på TV2 i forbindelse med lanseringen. Kortfilmen heter "OUT/UT", og er skrevet/regissert av Steven Clay Hunter. Den er en del av Pixars Sparkshorts prosjekt, disse kortfilmene finnes nå på Disney + 

Edvardsen har også hatt stemmer i Hetty Feather, Lille Prinsesse og Lost in Oz, for å nevne noen.

Teater 
Edvardsen startet også tidlig med teater, blant annet i Arendal Dramatiske Selskab i studietiden. Han studerte kunst og håndverk, drama og entreprenørskap ved Universitetet i Agder. Han ble fylkesmester i teatersport i Aust-Agder med sin impro-gruppe Pantertanter i 2006, og gikk videre til norgesmesterskapet på Lillehammer.

Han spilte Trollmannen i «The Wiz» på Ullensaker teater med Christer Tornell som regissør og koreograf i 2018. Forestillingen fikk terningkast 5 i Romerikes Blad. Edvardsen har hatt flere roller både innen reklame, TV-serier og barne-TV.

Plateselskap 
I 2010 etablerte Bjørn Olav Edvardsen sitt eget plateselskap, Nice Noise Music. Han ga ut sin første singel, Mountains, i 2013, og lanserte deretter en musikkvideo med samme sang. Mountains ble også distribuert til flere andre land. En remix av sangen ble Oslo Prides offisielle låt samme år. Han har samarbeidet med produsenter som Thomas Wang, Bjørn Morgan «Arcteec» Johansen og Harald Austad aka Supervillain.

Veldedighet 
Edvardsen har gjort flere veldedighetsoppdrag for blant annet Stømmestiftelsen, Justice for Martine, Kirkens Nødhjelp, Kirkens Bymisjon (Aksept), Dråpen i havet, Plan Norge og ANSA Norge blant andre. Han har også i en årrekke vært ambassadør for iCare, som er Blindeforbundets engasjement for å utrydde unødvendig blindhet.

Diskografi 
 «Dreaming» ( D. Eriksen ) / 2005
 «If it`s all I ever do» ( H.Lira & T. Gustavsson ) / 2005
 «IDOL 2005» (Sony Music / Monster) DVD Release / 2005
 «Mountains» (Edvardsen & Johansen) / 2013
 «Avalanche» (Edvardsen & Wang) / 2013
 «Every Breath You Take» / Spotify release The Voice Norway / 2015
 «Stay With Me»  / Spotify release The Voice Norway / 2015
 «Dandelion» (Edvardsen & Wang) / 2015
 «Stay With Me» (Edvardsen & Wang) / 2015
 «Stay With Me – Live at Eldorado, Oslo» (Edvardsen & Wang) / 2015
 «Gravity» (Edvardsen, Wang & Jakobsen) / 2019
«Stronger» (Edvardsen, Austad) / 2020
«Gimme Χ4» (Edvardsen & Wang) / 2020
«Echo» (Edvardsen, Rehder & Ryssevik) / 2021

Medvirkning som låtskriver 

 «Racerbilsangen» (Wahl, Edvardsen, Holteberg Jensen & Timberlid Jenssen) / 2020
 «Willy Wonka» (Edvardsen, Rehder & Ryssevik) / 2021
 «I Can`t Escape» (Dahlen, Adams, Edvardsen & Franck) / 2021

Referanser 

Norske sangere